രണ്ട് വര്ഷം നീണ്ട ചര്ച്ചകള് കാശി ക്ഷേത്രത്തിന് മുസ്ലിംകള് സ്ഥലം കൈമാറിയത് ഇങ്ങനെ ഉത്തര്പ്രദേശിലെ വാരണാസിയിലെ ഗ്യാന്വാപി മസ്ജിദ് ട്രസ്റ്റും കാശിയിലെ വിശ്വനാഥ ക്ഷേത്ര ട്രസ്റ്റും ഭൂമി കൈമാറ്റ കരാറിലെത്തിയത് രണ്ട് വര്ഷം നീണ്ട ചര്ച്ചകള്ക്കൊടുവില്. വരാണസിയിലെ കാശി ക്ഷേത്ര ഇടനാഴി നിര്മാണത്തിനായാണ് ഭൂമി കൈമാറിയത്. മുസ്ലിം നേതാക്കളും ക്ഷേത്ര ട്രസ്റ്റ് പ്രതിനിധികളുമായുള്ള ചര്ച്ചകള് 2019 നവംബറിലാണ് ആരംഭിച്ചത്. ഗ്യാന്വാപി മസ്ജിദിന്റെ കൈകാര്യ കര്ത്താക്കളായ അഞ്ചുമാന് ഇന്തെസാമിയ മസാജിദ് എ.ഐ.എം ക്ഷേത്ര ട്രസ്റ്റിന് തങ്ങള് കൈകാര്യകര്ത്താക്കളായ 1700 ചതുരശ്ര അടിയുള്ള സ്ഥലമാണ് കൈമാറിയത്. ഇതിനു പകരമായി വാരണാസിയിലെ ബാംസ്പതകിലെ ആയിരം ചതുരശ്ര അടിയുള്ള ഭൂമി ക്ഷേത്ര ട്രസ്റ്റ് മസ്ജിദ് ട്രസ്റ്റിന് കൈമാറി.മൂന്ന് കഷ്ണം ഭൂമിയാണ് എ.ഐ.എമ്മിന്റെ കൈകാര്യകര്തൃത്വത്തിലുള്ളത്. മസ്ജിദ് നിലനില്ക്കുന്ന മുവായിരം ചതുരശ്ര അടി ഭൂമിയും, ക്ഷേത്രത്തിനും മസ്ജിദിനുമായുള്ള പൊതുവായ വഴി അടങ്ങുന്ന 900 ചതുരശ്ര അടി ഭൂമിയും, പോലീസ് കണ്ട്രോള് റൂം നില്ക്കുന്ന 1700 ചതുരശ്ര അടി ഭൂമിയുമാണ് ഇത്. ഇതില് 1700 ചതുരശ്ര അടി ഭൂമിയാണ് ക്ഷേത്ര അധികാരികള് ഐ.ഐ.എമ്മിനോട് നല്കാന് അഭ്യര്ത്ഥിച്ചത്. 2019 ല് വാക്കാലാണ് ക്ഷേത്ര അധികാരികള് അഭ്യര്ത്ഥന നടത്തിയത്. ഈ ഭൂമിയാണ് കഴിഞ്ഞ ദിവസം ക്ഷേത്ര ട്രസ്റ്റിന് കൈമാറിയത്.ക്ഷേത്ര ട്രസ്റ്റിന്റെ അഭ്യര്ത്ഥന ലഭിച്ചതിന് ശേഷം മസ്ജിദ് അധികാരികള് ഇസ്ലാമിക പണ്ഡിതരുമായി ഇത്തരമൊരു ഭൂമി കൈമാറ്റം സാധ്യമാണോയെന്ന് അന്വേഷിച്ചു. ദാറുല് ഉലൂം ദയൂബന്ദ്, അല് ജംഇയത്തുല് അഷ്റഫിയ മുബാറക്പൂര്, നദ്വത്തുല് ഉലമ ലഖ്നോ എന്നിവിടങ്ങളിലെ പണ്ഡിതന്മാരെയാണ് മസ്ജിദ് അധികാരികള് സമീപിച്ചത്. പണ്ഡിതന്മാരുമായി വാരണാസിയില് വെച്ച് നിരവധി ചര്ച്ചകള് എ.ഐ.എം നടത്തി. കഴിഞ്ഞ വര്ഷം പകുതിയോടെയാണ് എ.ഐ.എമ്മിന് ക്ഷേത്ര ട്രസ്റ്റ് അഭ്യര്ത്ഥന എഴുതി നല്കുന്നത്. ഈ അഭ്യര്ത്ഥന ഭൂമിയുടെ ഉടമസ്ഥരായ സുന്നി വഖഫ് ബോര്ഡിന് കൈമാറി. വഖഫ് ബോര്ഡിന് കാര്യമായ വരുമാനമൊന്നും ലഭിക്കാത്ത ഭൂമിയാണ് കൈമാറിയതെന്ന് വഖഫ് ബോര്ഡ് അധ്യക്ഷന് സഫര് ഫാറൂഖി പറഞ്ഞു. ബാബരി മസ്ജിദ് തകര്ത്തതിന് ശേഷം ഇവിടത്തെ സുരക്ഷ വര്ധിപ്പിക്കാനായി പോലീസ് കണ്ട്രോള് റൂമിനായി സ്ഥലം ലെസിന് നല്കുകയായിരുന്നു. പകരമായി ഞങ്ങള്ക്ക് ലഭിക്കുന്നത് ബാംസ്പതകിലെ ഭൂമിയാണ്. ഇവിടെ കച്ചവടസ്ഥാപനങ്ങള് നിര്മ്മിക്കുകയും വാടകക്ക് നല്കാനുമാണ് ഉദ്ദേശിക്കുന്നത്. ഫാറൂഖി പറഞ്ഞു.